07/01/2014 | Administración LocalMunicipal
Teo
Anuncio de aprobación definitiva da modificación do Regulamento municipal para a prestación do servizo de vehículos de aluguer con condutor, auto-turismos-clase B do concello de Teo

O Pleno do Concello de Teo, en sesión celebrada o día 28 de outubro de 2013, acordou modificar o “Regulamento municipal para a prestación do servizo de vehículos de aluguer con condutor, auto-turismos-Clase B”, e sometelo a información pública polo prazo legalmente establecido. Sometido o expediente a información pública, durante trinta días, mediante anuncios publicados no Boletín Oficial da Provincia (núm.215, de 12/11/2013) e no taboleiro de anuncios do Concello, non se presentou reclamación alguna, polo que, de acordo co artigo 49 da vixente Lei 7/85, de 2 de abril, reguladora das bases do réxime local (LRBRL), e de conformidade co acordo plenario adoptado, enténdese definitivamente aprobado o Regulamento modificado. De conformidade co establecido no artigo 70.2 da LRBRL, procédese á publicación íntegra do Regulamento modificado, que entrará en vigor trala súa publicación e unha vez transcorra o prazo previsto no artigo 65.2 da Lei 2/85, de 2 de abril. Teo, 20 de decembro de 2013 O alcalde Martiño Noriega Sánchez É obxecto deste Regulamento establecer unha ordenación mínima do transporte de viaxeiros en automóbiles lixeiros de aluguer con condutor no municipio de Teo, ao amparo do establecido Na Lei 4/2013, do 30 de maio, de transporte público de persoas en vehículos de turismo de Galicia. Para o non previsto neste Regulamento, ademais da citada Lei 4/2013, serán de aplicación a Ordenanza Fiscal Reguladora da Taxa e demais vehículos de aluguer do concello de Teo, así como as restantes normas de réxime local e autonómicas de aplicación. A intervención da administración municipal cínguese á regulación dos taxis no concello de Teo, que prestan servizo dentro ou fora dos núcleos urbanos, con capacidade para sete prazas incluída a do condutor. Para a prestación do servizo de taxi será preciso estar en posesión da correspondente licenza municipal que habilita para a prestación do servizo. Cada licenza terá un só titular e estará adscrita a un vehículo concreto. As licenzas outorgaranse sen prazo de duración prefixado, aínda que a súa validez estará condicionada ao seu visado periódico de acordo co establecido no artigo 18 da Lei 4/2013. O outorgamento de licenzas de taxi virá determinado pola necesidade e conveniencia do servizo, atendendo á oferta e demanda existente no concello e á calidade do servizo. As licenzas poderán outorgarse por concurso previa convocatoria pública que garante a libre concorrencia entre os interesados, de acordo co establecido nos artigos 6 a 16 da Lei 4/2013. Na convocatoria do concurso faranse constar os criterios de adxudicación, entre os que se valorará a antigüidade como condutor de taxi, tal como establece o artigo 8 da Lei 4/2013. O Pleno da Corporación establecerá un número de licenzas en función da poboación, de acordo co establecido no artigo 6 da Lei 4/2013. O réxime de outorgamento, utilización, suspensión, modificación e extinción das licenzas axustarase ao disposto no presente Regulamento, en relación co establecido na Lei 4/2013. As licenzas de taxi serán intransmisibles, coas excepcións recollidas no artigo 17 da Lei 4/2013. A transmisión dunha licenza, nos supostos legalmente establecidos, non faculta, por si mesma, para a prestación do servizo, debendo cumprirse ademais os requisitos esixidos no presente Regulamento para o exercicio da actividade. Os condutores dos vehículos adscritos ao servizo deberán estar en posesión da correspondente habilitación para a prestación do servizo, para o que deberán obter o permiso municipal de condutor expedido polo concello de Teo, así como a autorización interurbana de taxi. Os titulares das licenzas teñen a obrigación de explotalas persoalmente ou mediante a contratación de condutor asalariado, a xornada completa e con dedicación exclusiva, En todo caso, cada licenza non poderá ter adscritas mais de dúas persoas como condutores, incluída a persoa titular da mesma. Os titulares das licenzas deberán xustificar ante o Concello, cando sexa requirido, o cumprimento da normativa legal en materia laboral e da seguridade social das persoas asalariadas. O permiso municipal de condutor será concedido polo Concello, a solicitude do interesado, que deberá reunir as seguintes condicións: Estar en posesión do carné de conducir expedido pola Xefatura de Tráfico, coa categoría esixida polo código de circulación para conducir vehículos de servizo público. Certificado médico oficial acreditativo de non padecer enfermidade infecto-contaxiosa ou impedimento físico que imposibilite ou dificulte o normal exercicio da profesión. Declaración de non atoparse incurso en algunha das causas de incapacidade ou incompatibilidade que lle impida contratar coa administración pública. Os vehículos adscritos ao servizo estarán dotados de taxímetro e terán unha capacidade mínima de cinco prazas e máxima de sete, incluída a do condutor, debendo dispoñer de un espazo dedicado a maleteiro totalmente independente e suficiente para transportar a equipaxe. Os vehículos poderán ser de calquera cor, debendo levar na porta dianteira o escudo do concello de Teo, e non levarán publicidade, agás a autorizada polo Concello. Os vehículos adscritos ao servizo, irán provistos da seguinte documentación: · Licenza municipal e autorización interurbana de taxi · Permiso municipal de condutor. · Permiso de circulación do Vehículo. · Documentación acreditativa das revisións obrigatorias do vehículo. · Seguros esixibles legalmente. · Follas de reclamacións. · Cadro de tarifas oficiais. A substitución dun vehículo por outro deberá ser autorizado polo Concello Os condutores están obrigados a seguir o traxecto mais curto para chegar ao destino indicado polo viaxeiro e non poderán negarse a prestar o servizo solicitado, tanto persoal como telefonicamente, agás que exista unha causa xustificada. A estes efectos entenderanse causas xustificadas: - Ser requirido por unha persoa perseguida pola policía. - Ser requirido para transportar un número de persoas superior ás prazas autorizadas par ao vehículo - Que algún viaxeiro se atope en estado de embriaguez ou intoxicación por estupefacientes, agás que estea en perigo grave. - Que se lle requira para prestar o servizo por vías intransitables. Para a prestación do servizo os vehículos situaranse nas paradas de estacionamento dos vehículos determinadas polo Concello que se relacionan no ANEXO I do Regulamento. Os vehículos non poderán permanecer nas paradas sen o seu condutor. As paradas estarán debidamente sinalizadas, rotuladas polo Concello, e nas mesmas figurarán os teléfonos facilitados polos titulares das licenzas. Cando os usuarios acudan a parada para solicitar o servizo deberán dirixirse ao vehículo situado en primeiro lugar respectando a orde de chegada. Se non hai ningún vehículo na parada e solicita o servizo a través de chamada telefónica, os taxis deberán recoller ao usuario/a na parada sen custo adicional. Os usuarios/as poderán solicitar o servizo a través de chamada telefónica a un titular de taxi concreto, sen necesidade de acudir á parada. Neste caso a tarifa aplicarase dende a parada máis próxima. Cando o titular dunha licenza non poida prestar o servizo por causa xustificada deberá poñelo en coñecemento do Concello no prazo máximo de tres días hábiles. A prestación do servizo estará suxeito ás tarifas que en cada momento fixe a Dirección Xeral de Mobilidade da Consellería de Medio Ambiente, Territorio e Infraestruturas da Xunta de Galicia (ou entidade administrativa equivalente), que son vinculantes para os titulares da licenza, condutores e usuarios do servizo. As tarifas deberán figurar nun sitio visible para o usuario dende o interior do vehículo. Será considerada infracción calquera acción ou omisión que contraveña o establecido neste Regulamento e restantes normas de aplicación. As infraccións poderán ser leves, graves e moi graves, segundo a clasificación reflectida nos artigos 60, 61 e 62 da Lei 4/2013. As infraccións leves sancionaranse con multas de ata 400 €, as graves con multas comprendidas entre 401 e 2.000 €, e as moi graves con multa de 2.001 a 6.000 € e suspensión da licenza e do permiso municipal de condutor de 6 meses a un ano. Se a gravidade da infracción así o aconsella a sanción podería consistir na retirada definitiva da licenza e do permiso municipal de condutor. O procedemento sancionador iniciarase de oficio ou a instancia de parte, de conformidade co previsto na Lei 30/92, de réxime xurídico das administracións públicas e do procedemento administrativo común e de acordo co Regulamento do procedemento para o exercicio da potestade sancionadora, aprobado por Real Decreto 1398/1993. As licenzas concedidas polo concello de Teo para a prestación do servizo de vehículos de aluguer con condutor, auto-turismos clase –B-, con anterioridade á entrada en vigor da Lei 4/2013, consideraranse equiparadas ás licenzas de taxi que habilitan para a prestación do servizo urbano de taxi. Os titulares das licenzas de auto-turismos clase –B-, deberán proceder á instalación de taxímetro nos vehículos adscritos ao servizo antes do 14 de xullo de 2015, debendo notificar esta circunstancia ao concello por escrito. O presente Regulamento entrará en vigor a partir do día seguinte ao da súa publicación no BOP de A Coruña e permanecerá en vigor ata a súa modificación ou derrogación expresa. Teo, 18 de outubro de 2013 O alcalde Martiño Noriega Sánchez Localización de paradas 1. Urbanización Os Tilos (Rúa Carballo) 2. Montouto (Travesía de Montouto) 3. Cacheiras (Tresía de Cacheiras) 4. Ramallosa (Rúa da Lagoa) 5. Casalonga (Travesía da Casalonga) 6. Reborido (Travesía de Reborido) 7. O Vilar de Calo (estrada Milladoiro-Solláns)”